khistorydata/jeongjo-sjw-relations huggingface dataset:
정조 11년 · 목
具翼善冠袞龍袍乘輿出摛文院入瑞暉門敎曰承史及侍衛諸臣退待萬安門外降輿詣眞殿親行茶禮詣萬安門外改具戎服乘輿詣仁政殿月臺親押訖乘輿出仁政門外降輿乘馬出敦化門禁軍馬驚逸戛過駕側予曰禁軍別將禁軍將記過待令由鍾樓前路出崇禮門鼓吹作至延恩門降馬乘轎踰追慕峴甎石峴降轎乘馬詣黔嚴碑閣所降馬入幕次承旨李時秀啓曰判府事趙璥祗迎云矣予曰回鑾時更稟也命諸臣宣饌又命隨駕軍兵饋飯出幕次乘馬詣明陵洞口降馬乘輿入齋室予曰武試所命官右議政病代以徐判府事改落點先爲進去事遣史官傳諭親祭時至具翼善冠黲袍乘輿詣紅箭門外降輿就板位行四拜禮詣陵上奉審仍詣碑閣奉審予曰碑後面所書是御書也詣丁字閣行親祭禮亞獻官判府事金熤終獻官左議政李在協大祝副司果鄭大容承旨酌酒數次改注予曰祭酒如有預備待令者進用可也祭如儀畢還詣板位行辭陵禮出紅箭門乘輿還御齋室敎曰敬陵翼陵順懷墓展拜少頃乘輿詣敬陵降輿就板位行禮訖命判府事金熤奉審陵上丁字閣碑閣仍乘輿詣翼陵降輿就板位行禮命左議政李在協奉審陵上丁字閣乘輿詣順懷墓降輿入幕次改具袞龍袍詣板位行禮命同副承旨南䳽聞奉審墓上丁字閣乘輿還御幕次改具戎服敎曰昌陵弘陵展拜又敎曰百官插羽又敎曰自陵洞口及圍所洞口至崇禮門捧上言又敎曰金判府事爲分所命官卽爲進去設㙏承旨右副承旨進去乘輿出陵洞口降輿乘馬詣弘陵洞口予曰侍衛百官軍兵路上留住事分付詣昌陵洞口降馬乘輿入齋室改具翼善冠黲袍詣紅箭門外降輿就板位行禮命藥院提調徐有寧奉審陵上丁字閣碑閣乘輿詣弘陵紅箭門外降輿就板位行禮命都承旨沈豊之奉審陵上丁字閣碑閣乘輿詣齋室改具戎服乘輿出陵洞口外降輿乘馬進發至黔巖敎曰趙判府事來待于高陽郡事遣史官傳諭詣高陽郡降馬入行宮敎曰京畿監司率各務差使員入侍京畿監司徐有防等進伏予曰如有邑弊民瘼須悉陳達也楊州牧使洪義榮等曰別無爲弊而些少可矯之事當與道伯相議釐正矣予曰內禁將以行首宣傳官移擬宣傳官以李儒敬差出事分付該曹承旨沈豊之曰判府事趙璥來待云矣予曰明日謁園時如欲參班可以召見之意史官傳諭注書金孝建還奏曰晏然隨參則亦涉唐突聖敎之下不得奉承云矣予曰然則以閣班隨駕爲好當於明日駕前召見之意更爲傳諭也仍命承史侍衛皆退軍士房及兵判留在衛內擧行軍務也
정조 11년 · 강
陵寢守僕命賞典題給
정조 11년 · 목
敎曰今日展拜陵寢京鄕守僕令該曹賞典考例題給
정조 11년 · 강
命分所命官左議政李在協爲之
정조 11년 · 목
敎曰分所命官金判府事病代左議政爲之
정조 11년 · 강
拿勘典祀官洪樂淵
정조 11년 · 목
校理魚用謙等啓言陵寢親祼事體何如而莫重祭酒有此改注之擧當該陵司及典祀官拿問嚴勘宜矣從之敎以陵司推考
정조 11년 · 강
命前府使李儒敬敍用
정조 11년 · 강
詣昭寧園親祭仍詣綏吉園行酌獻禮還詣高陽郡客舍設道科仍詣射壇親射還御行宮行文武科科次仍經宿
정조 11년 · 목
具戎服乘馬出行宮踰德陂峴詣綏吉園洞口降馬乘輿仍詣昭寧園碑閣奉審訖指龜石曰本園象設制甚奇壯此亦近古之事以今財力實無如許造成之望因此而伏想先朝誠孝所致殆似不容人力者也承旨李時秀曰先大王出天聖孝觀於象設不勝欽仰矣詣齋室改具翼善冠黲袍詣六吾齋親押訖詣園所侍衛百官先詣紅箭門外事分付步詣丁字閣行親祭禮亞獻官判府事金熤終獻官左議政李在協大祝待敎尹行任祭如儀畢詣園上奉審仍詣碑閣奉審出紅箭門乘輿詣綏吉園降輿詣丁字閣行酌獻禮大祝待敎尹行任祭如儀畢命都承旨沈豊之奉審園上出紅箭門外乘輿時秀曰卽伏見守禦使金鍾秀狀啓則宣傳官誤傳信箭於楊州牧使至於軍兵徑先解嚴之境云當該宣傳官所當重勘而本院請推外無他罰何以爲之敎曰當該宣傳官爲先記過待令姑勿解嚴事成送諭旨也詣齋室改具戎服御祈稔閣命百官插羽予曰侍衛諸臣入侍別雲劍李文源等侍立予曰此閣卽先大王命名之閣也先大王三度御此閣觀刈而今予臨此不覺典愴方欲觀刈庸附追述之意矣仍命文源曰作者與役夫使之入庭卿其看飭打稻也又敎曰此畓爲幾許落乎文源曰三斗落云矣打槄訖文源曰此稻置於何處乎予曰輸送于高陽郡也予曰此閣曾有先朝御題詩予方敬次入侍諸臣及大臣亦皆賡進也又命承旨朴天衡曰招致普先寺僧問瘼以奏天衡回奏曰祭享時六守僕責納草屨之弊及各邑出使校卒討食等事爲弊云矣予曰守僕輩覓屨事分付禮曹俾勿更侵校卒討食事使畿營各別禁飭也乘輿出齋室詣園洞口外降輿乘馬詣高陽郡客舍門外敎曰承史閣臣外雜人無得入門事分付降馬乘輿入門內降輿陞座試官判府事金熤提學李性源禮曹判書洪良浩以下行禮訖以維架與梓必恭敬止爲賦題予曰都承旨留在捧劵也乘輿出客舍門詣行宮降輿陞座予曰入格武士施賞之具盡爲待令乎卽爲知入予曰文所試官入侍時同爲入來事分付又命記事官金祖淳曰往于試所問其呈劵數爻今番設科蓋出慰悅之意科場凡事無至太嚴事分付試官處祖淳回奏曰擧子數人未及持試紙故不得呈劵云矣予曰使之出送持試劵入場事更爲分付予曰是日卽明陵誕辰也祗謁本陵歷拜昭寧園還住高陽郡舍唫示四韻於大臣閣臣文苑諸臣命和諸臣賡載訖予曰此御製詩謄出三本以宣傳官賚送于留都大臣閣臣亦爲賡進事傳諭詣郡東射壇親射一巡敎曰京畿監司與各務差使員入侍徐有防等進前予曰承旨閣臣侍衛文武諸臣及差使員各射一巡諸臣射訖又親射一巡命有防復射一巡予曰今此御射亦追故事蓋用完射禮矣此鵠留藏郡舍亦遵藏帿六一閣之聖意也仍御製五律一首命參射諸臣亦皆賡進也諸臣賡進訖敎曰本郡駐駕臨試文宰武將亦追故事本道觀察使徐有防廣州府尹李泰永一巡四中各熟馬一匹面給坡州牧使洪仁默不粧弓一張賜給還御行宮予曰限前收劵爲幾許與否知入注書趙台榮曰纔爲一百八十張云矣予曰限前收劵若是鮮少限後試劵考出後當施賞亦爲收未事分付都承旨仍敎曰諸試官持先捧試劵入侍武所試官持榜目同爲入侍文試官判府事金熤武試官判府事徐命善等進伏又敎曰趙判府事入侍趙璥進伏予曰卿亦參論考試好矣璥曰臣不敢與議矣予曰卿之辭巽過矣考試訖予曰政院使令多數入門高唱新來也命翰林金祖淳呼趙潤喆新來命潤喆曰爾能作進退賦乎潤喆製進訖予曰其才可尙矣又命呼崔履亨新來訖命童蒙李再喜曰爾由貧寒尙未成冠乎再喜曰然矣予曰當命畿伯助給婚需爾其退待也仍命趙台鍚等頒賜訖命宣傳官金益彬呼武科李泰春等新來訖予曰今已夜深入格武士賞格待明朝分給也又敎曰今番臨試郡邑儒武出於追述之擧兼寓慰悅之意製述入格高陽幼學趙潤喆楊州幼學崔履亨竝直赴殿試高陽武士李泰春等楊州武士許完等竝直赴殿試高陽幼學趙台錫楊州幼學崔健亨崔昌錫竝直赴會試高陽武士申守㴠等楊州武士高漢柱等竝直赴會試高陽次上趙德等楊州次上宋文鈺等紙筆墨施賞高陽邊一中李在淵等楊州邊一中朴成起等各箭竹一浮賜給又敎曰春秋例謁本道觀察使地方官原有皐比之賞至於今番小地方大擧措無不齊整昨今連遣按廉無一貽弊民邑云極爲可嘉況是久次足云沈屈試事旣用松都南城之例賞典亦豈異同監司徐有防加資地方官楊州牧使洪義榮陞資屬耳熟馬一匹賜給高陽郡守李素右職調用予曰文武入格人明日還宮時待令于閑廣地事分付敎曰還宮嚴時刻置之以諸臣預備擧行
정조 11년 · 목
敎曰展拜園所京鄕守僕守護軍依例施賞
정조 11년 · 강
命留都大臣金致仁勿待罪
정조 11년 · 목
承旨沈豊之啓言留都大臣昨日以待罪馳啓而姑未承回諭故敢達敎以勿待罪事卽爲回諭元狀啓尙未見之以致混下當該中官拿處也
정조 11년 · 강
拿勘禁軍趙岡
정조 11년 · 목
兵曹判書李坤啓言今番出宮時一內禁軍趙岡所騎馬驚走事禁軍別將及禁軍將旣有記過待令之命則當該禁軍尤施重律爲先汰去令該府請拿勘從之
정조 11년 · 강
惠慶宮進服歸脾湯十貼命製入榻敎也
정조 11년 · 목
予曰武士入格領賞入召入頒賞訖○具戎服乘馬出行宮詣五里程駐駕敎曰來待父先使之進前予曰民間疾苦與邑弊詳問以奏承旨李時秀曰遍問父老則邑弊民瘼書爲蠲減更無所達而本郡松江五面偏被水災未免告歉云矣予曰回鑾後當有別般施惠之道渠等退待事分付予曰入格儒武見方祗迎於路左下番翰林呼文科新來宣傳官呼武科新來予曰內吹二牌分給儒武使之盡日宴遊事分付仍進發由黔巖至館基峴降馬入幕次改具甲冑命兵曹判書李坤具甲冑後行軍令後廟禁衛大將徐有大率中軍以下軍兵先詣梁鐵坪乘馬詣梁鐵坪降馬陞壇各營大將先行參現各還信地予曰今此駐駕爲軍兵療飢也分付各營俾卽分饋且若使追擊士馬恐或有傷故不使追擊須以此意使各知悉又命守御兩將自主號令各成方陣閱武訖敎曰訓禁將以單騎馳進入侍李敬懋徐有大進前予曰卿等單身馳馬馬疾身健極爲嘉尙各賜豹皮一令又命宣傳官傳令于兩營大將曰訓鍊都監使中軍代主將司令只率馬兵一哨小前排禁衛營使中軍代主將司令只率騎士一番小前排竝排立於輦路駕過後以馬兵騎士作隊訓禁兩將率前排在後雙行護駕到弘濟院與壯勇衛作隊軍別隊馬兵交替後各還領本陣作後廂事分付敎曰記過人拿入予曰禁軍將則不但師律至嚴禁軍馬逸幾至犯蹕常時如能檢飭豈有是也宣傳官則莫重傳命致有誤傳寧有如許道理乎仍命侍衛諸臣宣饌訖改具戎服乘馬進發至追慕峴降馬少住曰駕轎待令乎司僕寺官員奏曰幾至峴底矣予曰駕轎何其遲滯乎乘駕轎詣迎恩門降轎乘馬由崇禮門至敦化門外敎曰留都大臣入侍領議政金致仁進前敎曰昨遣御製詩卿見之乎致仁曰臣果奉覽矣入敦化門敎曰守宮閣臣入侍詣協陽門降馬乘輿由宣化門還內
정조 11년 · 목
予曰徐判府事緣何待命乎衍德曰駕轎不卽待令不勝惶悚方胥命云矣予曰京畿監司以口傳知事下批事分付該曹
정조 11년 · 강
命楊州高陽舊還蕩減畿邑生蟹封進停免
정조 11년 · 목
敎曰兩日駐駕兼試儒武殘邑供億貽弊甚不些貽弊卽民弊不可無別般顧念之擧且聞時留庫只足五百包云據此邑力之淍殘可推而知南城已例雖難容議若其息肩之道明日令廟堂草記稟處召見父老亦已詢瘼駕過之後豈無恩澤楊州高陽壬寅以前舊還高陽乙巳條拯劣米特竝蕩減聞本郡幅員爲八面而松江五面水沈爲害來頭俵稅申飭邑宰躬尋査報俾無白徵之患早欲下敎而待今幸行姑此泯默大抵今年農形雨澤過於周洽沿邑擧有汎濫之害況歲供在此等邑今年畿邑生蟹封進一款無論已捧未捧特許停免以示朝家均視之意事分付該道苟有不謹是惠未下究自有從後考察之擧不飭之道伯難免其責一體嚴飭
정조 11년 · 강
高陽臨射時擧行將校以下施賞有差
정조 11년 · 목
敎曰今番高陽郡射亭臨射時擧行將校軍兵雖有施賞之命而二巡全布自有應施之賞況本郡臨射係是稀有之擧弓矢人依例帖加成給畿校二人加資郡校邊將待窠首先調用事分付
정조 11년 · 강
命上言回啓限內爲之擊錚明日內回啓
정조 11년 · 목
敎曰上言回啓皆令限內爲之事分付各司擊錚供辭亦令明日內回啓事分付該曹該道
정조 11년 · 강
拿處太僕僉正洪述祖
정조 11년 · 목
承旨李時秀啓言今日大駕過追慕峴時駕轎不爲待令太僕擧行萬萬駭然當該郞廳所當重勘而本院請推外無他罰何以爲之敎以僉正拿處
정조 11년 · 강
命李漢泰削職李邦鵬拿勘李永喆汰去
정조 11년 · 목
敎曰禁軍別將李漢泰削職前內禁將李邦鵬拿問重勘宣傳官李永喆汰去
정조 11년 · 강
以柳鎭恒爲禁軍別將口傳也
정조 11년 · 강
遣承旨詣宗廟永寧殿永禧殿奉審摘奸
정조 11년 · 강
召見承旨李時秀洪仁浩于重熙堂
정조 11년 · 목
予曰畿營營吏尙今待令乎時秀曰然矣予曰生蟹盡爲蕩減雖有已捧處俾各還給毋或惠未下究之意申飭以送也予曰入侍緣何遲滯乎仁浩曰史官未卽詣閤故然矣予曰金虎門留門兼春秋使之入來予曰兼春秋催促入來假注書趙台榮曰姑未入來矣予曰兵曹入直郞廳以假兼春秋使之入侍予曰此留門上下番翰林卽爲出送藝文館下吏一幷捉囚雖政院下隸無或往見事分付予曰李宗烈何不入來乎記注官承膺祚曰出去旅邸故姑未入來矣
정조 11년 · 강
陵幸及擧動時留陣節次命兵判商議
정조 11년 · 목
敎曰移陣還陣所係至重觀於今番守禦陣未及迎駕而前此移陣之無時從便爲之可以知之若以嚴鼓爲準勢必未及又以嚴前爲準則殆無指的此後陵幸時守總留陣京擧動時禁御留陣進陣節次令兵判商議各營指一草記
정조 11년 · 강
命高陽楊州士遮老人加資食物區別擧行
정조 11년 · 목
敎曰召見本郡父老已例猶未分明記憶未果下敎矣今日取考前例經宿地方士庶年七十給食物八十加資再經幸行者竝加資予亦年前倣用此例況本郡則御極以後屢次經宿昔陪先朝亦已經宿不可但以再經宿言本郡士庶年八十人加資七十人給食物原居而及瞻先朝丁亥年經宿動駕人依再經動駕例一體加資昭寧園地方在楊州豈可一爲一否且於昔日陪駕經宿之地也加資食物依高陽例爲之事分付兩邑必有朝官此則異於士庶在前老職皆有區別皆以七十以上擧行事分付
정조 11년 · 강
命貞敬夫人及洪奉朝賀鳳漢墓致祭
정조 11년 · 목
敎曰墓在本郡貞敬夫人墓遣官致祭洪奉朝賀墓一體致祭祭文當親撰矣以此分付該道又敎曰貞敬夫人墓廣州府尹李泰永獻官奉朝賀墓旣有一體致祭之命楊州牧使洪義榮爲獻官各於致祭日受香執事官隣近邑守令塡差以除廚傳之弊事下諭于本道監司
정조 11년 · 강
領府事鄭存謙陳箚請勘賜批
정조 11년 · 목
箚略曰幸行時隨參陪扈之列已矣無望其所舁伏路左瞻望羽旄少伸區區之忱而目下病狀末由蠢動欲起還仆竟闕趋造尤切悚惕乞勘臣罪批以愼節尙爾彌留殊庸悶慮卿其安心勿辭益加愼攝仍命遣史官傳諭
정조 11년 · 강
判府事徐命善陳箚請譴賜批
정조 11년 · 목
箚略曰昨日回駕時轎輿來及侍令至有喉院請罪該官之擧苟使臣平日董飭誠得其方則豈如是怠慢哉乞降威譴批以駕轎之前進旣因特敎至於轎子自有信地穩旋之餘何必覓疪卿其安心勿辭仍命此批答遣史官傳諭
정조 11년 · 강
領敦寧洪樂性陳箚請罰賜批
정조 11년 · 목
箚略曰臣職參保護之任晏然在家莫重陪扈之班守院之命俱未趨承病症尙劇轉側須人不得郊迎羽旄且闕庭班起居伏枕震悚罔知攸措乞降威罰批以愼度聞已向差益存少愈之戒俟間造朝仍命此批答遣史官傳諭
정조 11년 · 강
司諫李身晦從縣道上疏辭職仍討逆賜批
정조 11년 · 목
疏略曰臣跧伏鄕野猥承馹召之命扶舁登程痰症忽添轉展旋店以此病狀萬無前進之望乞遞臣職噫今番原堤獄事窩窟根抵必爲嚴覈然後可以殄滅伏乞亟從三司之請更査嚴鞫永絕根本批以勿煩爾其勿辭上來察職
정조 11년 · 강
掌令吳著上疏討賊仍請旱田給災賜批
정조 11년 · 목
疏略曰臣於年前橫被銓郞之侵斥今於栢府之銜豈敢冒沒承當哉伏乞亟許鐫改焉今玆原獄六賊梟示之命縱出於警惑之意其餘酌處諸囚皆是萬無一生之類也伏願梟示諸賊亟行孥籍之典酌處諸囚更加究覈嗚呼今年大水可謂極備之災也竊幸禾穀稍有登稔之望而奈彼旱田各穀擧皆消融綿農尤被慘凶畿湖諸邑在在皆然旱田給災雖無舊例民間哀矜之情合有垂恤之道伏乞俯詢廟堂亟講蠲濟之政批以勿煩旱田雖不給災綿稅自有參施之例疏辭令廟堂稟處爾其勿辭察職
정조 11년 · 목
敎曰畿驛凋弊今年擧行甚多京驛猶有給米太之例今番則令該廳依其數分給畿驛俾得以蘇弊事分付該廳該道
정조 11년 · 강
命今番隨駕內吹兼內吹依例施賞
정조 11년 · 강
命李興白上言令該曹稟處
정조 11년 · 목
因前守衛官李興白上言有是命
정조 11년 · 강
有政吏曹判書吳載純參判李秉模參議曺允大進
정조 11년 · 목
以李百亨爲副修撰李集命爲禮賓參奉初仕也洪徽河爲全義縣監
정조 11년 · 강
命壯勇廳校卒犒饋自該廳分給
정조 11년 · 목
因訓鍊都監隨駕軍兵犒饋磨鍊啓稟敎以壯勇廳校卒皆自本營分給係是無前之糜費此後自該廳分給也
정조 11년 · 강
拿翰林李相璜金祖渟
정조 11년 · 목
敎曰此輩近來全沒畏㥘雖以今日言之入侍命下之後承旨注書則詣閤已久翰林則爛睡終不上來以致入侍之許久遲滞釋褐未幾無嚴如此其漸不可長況一番隨駕便卽昏倒如此無筋力之人將焉用哉翰林李相璜金祖淳幷令該府拿問各別重勘以懲日後
정조 11년 · 강
拿處兼春秋李宗烈
정조 11년 · 목
承旨洪仁浩啓言兼史一員仍直朝房乃所以預備而今於入侍有命初不待令事甚駭痛當該兼春秋所當重勘而本院請推外無他罰何以爲之敎以拿處
정조 11년 · 목
敎曰擊錚公事皆令今日書入而刑曹則入啓畿營則尙無動靜極爲駭然當該道臣從重推考
정조 11년 · 강
命申哥放送金國柱等參酌査勘
정조 11년 · 목
因京畿監司徐有防平山幼學申炷擊錚査言狀啓敎以閔哥旣蒙放申哥似無異同取考文案如非元犯卽爲放送事分付又因肅川幼學金國柱擊錚査實狀啓敎以旣有準捧之命則如是延拖者極爲駭然不可以所訴之猥越仍以置之卿其捉囚應捧人準給後勘律放送後形止狀聞擊錚人猥越之習亦不可不懲參酌科罪事回諭又因陝川僧世希等擊錚査實狀啓敎以此事則曾聞繡衣論列近見各人呼籲可訝之端不一而足此事不但四件內事該倅之濫刑濫殺不可無別樣査處令該道伯親執詳査狀聞事卿其文移事回諭又因仁川閑良河龍璧擊錚査實狀啓敎以事實雖未詳知若係等閑豈如是許久滞囚一籲再籲如是無難不可以事關四件內事一味聽施卿其參酌懲治本事如可決折卽爲嚴勘事回諭
정조 11년 · 강
秋曹以擊錚人原情勿施啓
정조 11년 · 목
該曹啓言昨日動駕時海州居良女吳召史擊錚衛外故考其原情則以其夫瑞集定配得脫罪名云矣原情勿施其罪狀自臣曹請考律嚴處又啓言西部居童蒙朴喜忠擊錚故考其原情則以爲渠父聖樑印僞造罪亟降宥典云矣屢經審理已成鐵案不可曲恕原情勿施喜忠自臣曹請懲治又啓言光州居良女高召史擊錚故考其原情則以爲其夫自伐男定配特放云矣不可以賤女容恕原情勿施其罪請從重勘處又啓言廣州良女李召史擊錚故考其原情則以爲其夫具仁遠闕門授石罪六年牢囚乞令更査生出云矣仁遠投石禁門之罪承款結案不可參恕原情勿施其罪狀自臣曹請考律嚴處又啓言北部重蒙張殷錫擊錚故考其原情則以爲其父囚獄中已三年分揀放送云矣其父運昌僞造把上圖得馬牌前後分利之狀箇箇自服則更無發明之端原情請勿施又啓言咸平幼學李養直擊錚故考其原情則以爲渠祖斗三效忠枉死云矣本事已登乙丑審理況今三月更爲稟處事傳敎特下則渠當恭俟之不暇而屢瀆不已萬萬可駭原情勿施養直請嚴勘竝允之又啓言楊州幼學金信潮擊錚故考其原情則爲其父天欽特命放還云矣天欽之所坐甚重非尋常竄配原情勿施信潮請照律勘處允之敎以依前下敎擧行又啓言西部柳女擊錚故考其原情則爲其夫秉顯竄配特爲處分云矣秉顯劇逆緣坐發配亦從惟輕之典則其妻之至煩天聽萬萬猥越原情勿施柳女請照律嚴勘敎以情理姑無論以一人而一邊擊錚一邊上言於一日之內者極爲無嚴原供辭勿施卽其地方定配也又啓言泮村居婢順愛擊錚故考其原情則以鄭盤奉殺獄渠夫金光得干連從公明査云矣事關干連而逃躱十朔就捕屬耳敢生掉脫之計縱妻呼籲萬萬痛駭原情請置之允之敎以雖曰爲夫就囚未幾便卽呼籲極爲猥越自本曹參酌懲治原文案從速稟處也
정조 11년 · 강
命開城府官債散給補役錢疊懲之弊釐革
정조 11년 · 목
刑曹啓言開城良人李陽三擊錚衛外故考其原情則以爲官債之散給民間年久生弊平民不能安堵而且官舍修補之時謂之惠民除役帖散給民間每張四五十兩收納後永爲除役矣近年則謂之補役別隊每年一兩式疊徵乞垂好生之德無至渙散云矣陽三照法勘處近年以來不無其弊此一款定式釐革之意請分付該守臣允之
정조 11년 · 강
判下秋曹擊錚人原情覆啓
정조 11년 · 목
該曹啓言陽德免城鎭卒河健三擊錚故考其原情則以爲本鎭設置意有在焉邇來民卒渙散若當大操則父子兄弟渾充盡赴故將至罷鎭之境依永柔院寧城例四嶺之內劃付本鎭俾作獨鎭云矣敢以邊鎭事呼籲猥越莫甚其罪狀照律嚴勘令本道道臣査實釐革期有奠居之效請分付允之敎以免城之今作等無人孰不知令道臣別究蘇弊之方論理狀聞又啓言東部良女鄭召史擊錚故考其原情則以爲其夫金仁澤生出獄門云矣仁澤以正犯文龍甲之在逃兩年滯囚其在情理不無可矜姑爲保授以待結末龍甲更飭捕廳請從速跟捕允之敎以文龍甲之尙不跟捕捕廳事極爲駭然使之定日捉納又復愆期該大將論罪首校定配又啓言八江民人金在深等擊錚故考其原情則以爲永罷氷都庫以祛民瘼云矣當初設稧旣是定奪之事則令備局請稟處敎以卿旣兼備局有司之任明日指一草記也又啓言擊錚罪人孫召史所供如此請上裁敎以令道臣詳査狀聞又啓言崔召史所供如此請上裁敎以昨於道傍見其鳴錚之狀渠供中結禍數朔云云蓋非誣岡而原文案曾所稔知雖無更覈之事求生必死政爲此獄準備更令道臣別出意見詳査狀聞後稟處又啓言白太德所供如此請上裁敎以令道臣詳査狀聞後稟處又啓言劉城所供如此請上裁敎以詞證之不備實因之相左誠如渠供則足爲稱冤之端而同推之無端闕推瞞報營門又何委折竝令道伯除尋常詳査狀聞又啓言吳召史所供如此請上裁敎以令道臣詳査狀聞後稟處又啓言金甲龍所供如此請上裁敎以同罪之人旣以蒙放渠之呼冤不是異事一體放送
정조 11년 · 강
命擊錚人朴治大等勘處
정조 11년 · 목
刑曹啓言昨日動駕時三嘉良人朴治大擊錚衛外故考其原情則以爲三嘉大同田稅純木上納以布代納事云矣其妄干之罪不可不嚴懲朴治大自臣曹照法勘處而三嘉之獨以純木上納未知緣何以然分付該道臣査實狀聞後令各該衛門請稟處又啓言開城良人林大均擊錚故考其原情則官債橫罹明査以活云矣分付本府大均處勿爲移徵之意嚴飭越例鳴冤極爲無嚴其罪狀自臣曹請照律嚴勘幷允之
정조 11년 · 강
召見承旨趙衍德直提學李秉模于重熙堂
정조 11년 · 목
予命秉模曰祈稔閣將欲懸板首題先朝御製原韻次題今番御製列書諸臣寶什高陽郡射亭亦爲懸板以資秩書之明朝入之也秉模曰在昔世祖朝御射安巖洞打圍發矢三中以安不忘危之意至有下敎今番御矢五中群下欣忭矣
정조 11년 · 강
命守禦使金鍾秀上疏還給
정조 11년 · 목
疏略曰昨日還宮後伏聞追慕峴轎輿不爲待令事不勝惶懍而況臣於還宮時自留陣而爲先廂路由本峴臨時提飭不無其道則失職之罪元無隨駕不隨駕之別乞勘臣罪抑臣於留陣時師陣失陣罪在岡赦惟願亟被大何敎曰前進旣因特敎移陣事勢亦然此非如是引義原疏還給
정조 11년 · 강
開城留守閔鍾顯疏辭新除居留之任賜例批
정조 11년 · 강
京畿監司徐有防疏辭新資仍辭職賜批
정조 11년 · 목
批以行都不可緩卿其勿辭肅命
정조 11년 · 강
命再明日訓將禁將兵曹堂上試放
정조 11년 · 목
敎曰三日郊幸勞苦旣多衛內及陣上諸色軍兵皆有原賞格惟挾輦槍劍軍無施賞之例渠輩豈無向隅之歎乎再明日訓將則訓鍊院試放禁將則南別營試放一中以上別單書入將官則瑞䓗基已試射勿論近仗軍士亦於明日中日廳入直兵曹堂上試放一中以上一體書入事分付
정조 11년 · 강
命李世楷上言令道臣詳覈報來
정조 11년 · 목
備邊司啓言鏡城幼學李世楷上言依下敎更爲詰問則一如上言內辭緣所當勿施而事闕民隱宜卽釐正蓋此收租之加錄實由漏結之誤報而緣渠一人之罪永作邑弊則畢竟侵懲將歸民間決不可仍以置之莫重公結有難輕許令道臣詳覈眞僞今年磨勘前從實報來請以爲稟處允之
정조 11년 · 강
命戶曹判書李在簡削職
정조 11년 · 목
因戶曹前計士崔珪上言置之令攸司科治啓請敎以功勞果何如則推給宜當科治何謂若知所重寧恩於丙子年平復賞典豈敢如是回啓乎如卿者爲判度支則予之經痘時賞典皆將以屬公爲請事之寒心莫甚於此豈科今日以丙子年直宿賞典事有此見格之擧此莫非予怵然處如是下敎之後卿豈何晏然行公極爲駭然爲先削職
정조 11년 · 강
以徐有隣爲戶曹判書
정조 11년 · 목
敎曰戶曹判書前望單子入之待下批牌招察任
정조 11년 · 강
命開城留守明日辭朝
정조 11년 · 강
判下各司擊錚上言覆啓
정조 11년 · 목
刑曹啓言江民金在深等擊錚指一草記事命下矣氷稧爲名本非江民所願乃是京中年利輩都執專利之計則八江民人之伐氷負氷免役出役一辭稱冤至有擊錚之擧今若罷其稧名還其役法以副民願恐合事宜請上裁敎以弊旣如此則何嫌鎖刻依草記施行又啓言西部柳女擊錚原供辭勿施卽其地定配事命下矣今因罪人妻之原情若許其地同配則是從其願也非所以罪之也請他道遠地定配敎以此與應坐散配有異同配一處無關於隄防依前下敎擧行又啓言宋時哲上言內辭緣臣曹請照法勘處敎以下送該道詳査嚴處又啓言李召史上言內辭緣請照律懲治敎以下送該道處置又啓言楊州朴漢星上言姑待本道狀聞後請擧行敎以姑先依願施行分付該道原成册拔去吏曹啓言晉州幼學鄭柱臣上言內辭緣請今姑置之敎以該曹之尙不回啓足爲稱冤之端不爲因以子孫之呼籲置之依願施行又啓言洪州進士金漢龜上言內辭緣不敢擅便請上裁敎以回啓尙云未下極可訝也依願施行又啓言陽城幼學朴得根加平幼學曺鳳振全義幼學金世烈等上言令各該道臣査實狀聞後請更爲稟處敎以朴得根父彬恒年過九十有子五人積善種德病者濟活死者收埋饑者賙捄貧者助婚可謂善人也旣登於邑人之狀又入於繡衣之行則未可以矢實言特付同樞以示朝家優視之意曺允奭金必環等則皆是八十九十之人漏資旣如是丁寧則若令更査曠費日字老人之事有不可知綜核之政不必施之此等處特以加資又啓言竹山申光斗等上言請竝依此施行敎以依回啓施行而乙未年年七十人之前此因上言皆除壽職一伊年有推恩之擧而見漏也今不可異同亦不必窮査群老中計年乙未爲七十歲者一竝依願施行其餘卽授郞階漢城府啓言仁川趙熙泰上言請照律嚴勘敎以依回啓施行而昨年覆啓雖未啓下依此施行戶曹啓言北部李赫載上言請置之敎以更考混罷委折如果猥越依回啓施行
정조 11년 · 목
因囚單子敎以雖令捧供供辭不過曰渴睡渴睡亦有許多般時値夜深若能聞卽上來豈如是遲滞乎似此罪過皆從放恣中出來上番則直處稍間本是殘骨猶可說也下番所爲尤極痛駭何必推問後照律竝施不應爲事理重之律放送在直猶不讀書每講居不居家決知無折節下工之理收敍間使之逬處城外各別攻業以爲來頭應講之地
정조 11년 · 강
命時囚罪人李宗烈分揀放送
정조 11년 · 강
命遣吏郞摘奸諸執事淸齋
정조 11년 · 강
命抄啓文臣親試初二日爲之
정조 11년 · 강
命藥房請對更待下敎
정조 11년 · 목
因藥房請對啓稟敎以向筵已有下敎不必請對稟定更待下敎
정조 11년 · 강
命抄啓文臣親試便殿爲之
정조 11년 · 목
因政院處所啓稟有是命
정조 11년 · 목
戶曹以祿俸不爲領受啓敎以令倉官更爲輸送
정조 11년 · 강
有政吏曹判書吳載純參議曺允大兵曹判書李▣進
정조 11년 · 목
以李度默爲工曹參判沈有鎭爲同敦寧尹龜錫爲金浦郡守○因鳳山郡守望筒敎以旣有文臣擇差之命必以武臣擬入似未及聞知之致亦極駭然從重推考以李鼎揆爲鳳山郡守沈▣爲全羅兵使
정조 11년 · 강
命明日當由月覲門展拜以此分付
정조 11년 · 강
命賓廳日次午後來會
정조 11년 · 목
因頉稟敎以久未爲之午後來會
정조 11년 · 강
御熙政堂行晝講知事鄭昌順特進官柳義養承旨南鶴聞玉堂金履翼洪義浩假注書趙台榮記註官承膺祚記事官尹行任宗臣西淸君煌武臣趙圭鎭
정조 11년 · 목
講大學○予曰向見卿疏有册子釐正之請今至何境耶義養曰今則已成一通方爲考準而册名以春官通編爲之似好矣予曰何矣今日次對卿持一二卷入侍也予曰向日掛書者尙未捉得耶圭鎭曰連爲申飭譏察而姑來捉得矣予曰屢度申飭之下尙未捉得揆以國綱極涉如何蓋非仍置之事斯速捉得而上言製給人亦爲推問否圭鎭曰不爲捉問矣予曰此等罪人尙來捉得焉用捕廳爲哉今月內必究得而今若置之此後如復有此等事亦將置之耶必嚴飭査得也
정조 11년 · 강
命秋奉審今日辭朝
정조 11년 · 목
敎曰秋奉審今日辭朝明日發行辭朝後畿伯入侍
정조 11년 · 강
命開城江華兩都試射放
정조 11년 · 목
敎曰今番梁鐵坪入敎場時兩都留守旣皆參現隨率校卒各令該守臣試射放一中以上分等施賞後後錄狀聞射砲三中以上勿爲施賞別單書啓事下諭于兩都留守
정조 11년 · 목
予曰還宮時聞右相柢迎於門外故使之問病而史官誤爲傳諭於他人云矣今已差復否右議政兪彥鎬曰臣偶得暴疾不能陪駕不任悚惶矣予曰留都時卿之待罪狀啓似過矣領議政金致仁曰臣旣襲謬預封以致錯誤臣安得不馳啓俟勘乎予曰留陣柢迎一款兵判果問議諸將臣乎兵曹判書李坤曰移陣還陣之節次事多掣礙姑未商確於諸將臣不得指一停當矣予詢大臣致仁曰依兵判言限以留門似宜矣予曰將臣各奏所見也司直金鍾秀曰以開門時爲準似無妨矣副司直徐有寧曰開門後進陣似合便當矣副司直李敬懋徐有大曰開門後卽爲進陣可無未及之慮矣予曰此後以留門爲準也予曰御將何不入來致仁曰方在記過中故不敢登筵矣予曰使之入侍予曰訓將性本執滯事多駭錯雖以陣上事言之移次成陣下馬柢迎有難奉行則事當言送政院以爲轉稟可也不然亦使敎鍊官轉通宜傳官俾陳事勢可也而不此之爲付語於傳令巡牢有若往復者然事體所在極爲駭然非不欲卽地處分而必有委折故姑爲安徐矣敬懋曰臣不能周詳自速罔赦之罪不知所措矣予曰近來紀綱雖曰解弛今番禁軍馬逸事萬萬該然師律莫嚴兵判不可無警予曰戶判事雖是微細事體何如而請罪措語極爲怪訝矣致仁曰伏見傳敎下者萬萬惶懍矣予曰戶判不得兼帶惠堂乎致仁曰近日則多有兼行之事矣左議政李在協曰故相鄭弘渟多年兼帶予曰雖有前例事多相妨戶判之兼帶惠堂將許遞矣予曰李文源處義誠郞當旣無無端降資之道而自家則已以資憲書呈肅單到今雖欲强迫必無行公之理任其所爲則亦傷國體何以則爲宜耶致仁曰豈可任渠所爲嚴加處分似好矣在協曰如自上處分則雖降資亦無不可爲之理而其時一體加資之人亦有之是甚難處致仁曰其時旣不處分則今難追理而亦何可曲從其願以傷國體乎申飭行公終不承膺則亟降罪罰雖至以罪降資無所不可矣彥鎬曰自上收還加資亦傷國體未知何以爲好矣予曰右相之言儘是大經大法雖以自家處義言之旣有質言於筵席則今難中變且決知其不可强之勢而强之亦非禮使之意可謂區處兩難矣刑曹判書尹蓍東曰西部柳女有同道定配之命而秉顯卽弘變之應坐罪人而柳女之若許同配一處則是從其願也不可奉行故敢達矣致仁曰若配一處是非罪伊恩決難奉承之事予曰執法之論無怪其如是而處分亦有意義依下敎擧行也判尹李崇祐曰以坐更事問議於大臣而應頉諸條中有不可自下擅便者當以別單書入乎予曰見行之條當稟之事區別條列別單書入也副司直徐有大曰槍劍軍有試放施賞之命而動駕後例有自臣營賞給之事何以爲之予曰如已施賞置之也司直金鍾秀曰左道嚴禁事臣旣承成命矣收拾跅弛之說亦當畢陳所見矣八道之廣勇力絕人有智計者不患無人而拔身無門用武無地常懷鬱鬱之心大爲逆黨所誘小爲竊盜所推此輩用之則爲國家用不用則反爲國家憂其所區處升拔之道惟在博詢廷議折衷集長而用之矣予曰大臣將臣各陳意見也致仁曰可爲收人疏鬱之道成節目惟才是取則好矣在協曰廣仕路一事亦不可已之政未知節目之如何定制然後可收實效是不可不爛商處也彥鎬曰其在愼終于始之道不可不爛商審處矣敬懋曰無論各道如有勇力才能之類則另加搜訪拔其尤而薦之好矣有太曰陞拔進用儘爲鉗制馴致之要道而不至有名無實則誠好矣鍾秀曰大臣將臣所對與臣意異矣若泛以搜討人才爲目則徒歸文具臣意則先以勇力二字立名目定科限使各邑試取勇力之士抄上營門則營門擇其超等以爲升遷庶無虛實相蒙之弊矣惟在廟堂稟處之如何矣鍾秀曰臣方帶不當之職故七製時及今番祭文撰進時屢犯違傲至今悚惶體諒許遞區區伏望矣予曰文衡有許遞之例乎彥鎬曰情理則似有體諒之道矣予曰予欲許遞者非爲情理向來所遭後亦難强迫纔遞旋除不害爲禮使之道豈拘有例無例乎
정조 11년 · 강
命庶類限品敍用依節目施行
정조 11년 · 목
領議政金致仁啓言庶類通淸諸人之收敍限品與未通淸人區別當否令廟堂論理草記事命下而欲一仰稟故敢達矣丁酉節目殆無未盡惟當遵而行之而已矣予詢左右相左議政李左協啓言限品敍用旣有節目更無可達矣右議政兪彥鎬啓言旣有節目此外似無別般區處之道矣從之
정조 11년 · 강
差下八道句管堂上徐有隣等及備堂鄭民始貢市堂上李秉模
정조 11년 · 목
領議政金致仁啓言八道句管堂上皆作闕矣戶曹判書徐有隣湖南句管行副司直金履素關東句管行都承旨沈豊之湖西句管竝還差刑曹判書尹蓍東京畿句管行副司直鄭昌順嶺南句管行副司直李文源關西句管禮曹判書洪良浩海西句管行副司直鄭民始備堂還差北關句管堂上判尹李崇祜堤堰堂上吏曹參判李秉模貢市堂上差下請使之察任從之
정조 11년 · 강
命江都實錄修改史官一體考來
정조 11년 · 목
領議政金致仁啓言赤裳山城史閣有頉處遣史官修改之命而因此史官之行兼奉先朝實錄頃因判府事李福源筵稟江都實錄考出事蒙允而不必別遣史官於江都令修改史官一體考來之意請分付從之
정조 11년 · 목
領議政金致仁啓言前虞候李東憲之降資有違法典故敢達敎以收資一款分揀也
정조 11년 · 강
命左道痛禁撰進文字頒布中外
정조 11년 · 목
司直金鍾秀啓言從前逆獄之挾左道者多矣近來逆獄無不由於左道之誑惑人心痛禁左道永絕根本曉諭愚氓然後收拾鷙悍之道從長講確恐合事宜故敢達矣予詢大臣領議政金致仁啓言所謂左道雖無事之時尙可嚴禁況今妖逆腫出之時乎作一文字曉諭中外俾愚氓咸知則庶不無其效矣左議政李在協啓言痛禁左道實係國家當務矣右議政兪彥鎬啓言曉諭中外許其自新則庶不無喚迷成覺之效矣敎以卿方帶文衡以此意撰進一通文字以爲順布中外設法痛禁之地也
정조 11년 · 강
推訓鍊大將李敬懋
정조 11년 · 목
領議政金致仁啓言伏承下敎伊時事似出於急處而不送執事直爲言及萬萬駭然事雖已過不可無飭訓鍊大將李敬懋請罷職敎以事勢則似不然爲先推考
정조 11년 · 목
侍讀官金履翼啓言召對册子節酌通編不可不及今備置取考册板所在則嶺營有通編板禮安有節要板白本館發關該道節酌通編三件及朱書節要三件使之精印上送似好故敢達從之
정조 11년 · 강
咸鏡監司李性源疏辭新除藩任賜例批
정조 11년 · 강
戶曹判書徐有隣疏辭新除度支及惠局之任賜批
정조 11년 · 목
批以宿趼不必辭爲兼帶惠堂許遞卿其勿辭行公
정조 11년 · 강
命專經文臣殿講製述及武臣試射再明日爲之
정조 11년 · 목
因政院啓稟有是命也
정조 11년 · 강
罷兵曹判書李坤職
정조 11년 · 목
敎曰師律尙嚴不可弛伊時則殆近臨單易將雖不處分管下禁軍馬逸衛內別將旣被譴削之典則本兵之長終難免不飭之責兵曹判書李坤罷職
정조 11년 · 강
命近仗軍士今日試取
정조 11년 · 목
因總府中日習射啓稟也
정조 11년 · 강
遞大提學金鍾秀
정조 11년 · 목
敎曰陳懇旣若此凡有擧行輒許代斷國體所在固已未妥向於疏批亦有示意者一番曲諒未爲不可何論有例無例大提學金鍾秀今姑許遞
정조 11년 · 강
遞判義禁鄭昌聖
정조 11년 · 목
敎曰連値齋日滯囚可悶未肅拜判義禁許遞今日政以在京無故人擬入待下批牌招察任
정조 11년 · 목
以鄭昌順爲兵曹判書金履素爲同經筵韓光會爲判義禁○敎曰新除授兵曹判書待下批牌招傳授命召
정조 11년 · 목
吏曹啓言坡州幼學李齊奎之父世潤年八十二歲尙未蒙加資之典云矣請一體施以加資之典允之敎以此後上言人中如有乙未年七十而未蒙一資者明是見漏回啓時以許施措語事知悉擧行
정조 11년 · 강
照勘時囚洪致範等
정조 11년 · 목
義禁府啓言慶興前府使洪致範問目內泛稱遲晩所當請刑而曾經宣傳官勿請刑請議處允之敎以今日內以草記議處照律又啓言與紀官洪樂淵傳旨內泛稱遲晩所當請刑而宣經侍從勿請刑請議處允之敎以今日內議處照律又啓言禁軍趙岡傳旨內泛稱遲晩請刑推得情敎以除刑推以草記議處照律又啓言前內禁將李邦鵬傳旨內泛稱遲晩所當請刑而曾經閫帥勿請刑諸議處敎以削職放送又啓言罪人洪樂淵洪致範照律杖八十收贖告身三等竝放送趙岡丈一百收贖告身追奪請放送允之敎以如有功議各減一等洪樂淵罷職放送
정조 11년 · 목
具翼善冠袞龍袍乘輿出協陽門由建陽門出月覲門由逌覲門詣齋殿門外降輿入齋殿小頃步出東挾門就板位行禮仍詣殿內奉審訖還御齋殿來輿由月覲門入協陽門還內
정조 11년 · 목
予曰柳文養馳往泮宮頒紙爲幾許卷而如有不足之弊自戶曹連爲輪用事分付予曰蔭官雖拜相職毋或檢擬於試官望而今以御將擬入事甚可訝更卽釐正以入事分付
정조 11년 · 강
命抄啓文臣課講武臣堂上試射明日爲之
정조 11년 · 목
敎曰抄啓文臣課講明日爲之又敎曰武臣堂上試射久未爲之來朔朔試射明日爲之
정조 11년 · 강
判府事金熤陳箚自列賜批
정조 11년 · 목
箚略曰臣忝叨太常都提擧之任不能董飭郞僚致令莫重陵享不謹輿祀臣驚戄戰慄罔知攸處論其罪負臣實爲首乞勘臣罪批以郞官事不必爲嫌卿其安心勿辭仍命遣史官傳諭
정조 11년 · 강
遞總管李聖圭宋戰經尹塾李鎭翼李邦一
정조 11년 · 강
以李柱國李文源安川君烆爲都總管李敬倫嚴思晩爲副總管口傳也
정조 11년 · 강
命戶曹判書徐有隣申飭行公
정조 11년 · 목
敎曰辭疏昨旣承批度支重任不可久曠戶曹判書徐有隣卽爲牌招申飭行公
정조 11년 · 강
命明日武臣堂上試射時原任大臣及宗宰入侍置之
정조 11년 · 목
因政院啓稟竝敎以今番則置之
정조 11년 · 강
命挾輦軍入格別單明日待令
정조 11년 · 목
因訓鍊都監挾輦軍等試取入格別單書入啓稟敎以明日殿座處所待令
정조 11년 · 강
御春塘臺行抄啓文臣課講製述專經文臣殿講文臣製述專經武臣試射武臣堂上朔試射抄啓文臣課講試官李性源吳載純徐鼎修鄭東浚文臣製述試官講券官金熤金鍾秀李秉模對讀官李集斗李勉兢李祖源金魯永專經文臣殿講考官李福源洪良浩朴祐源參考官金履禧閔台爀權▣安廷玹專經武臣試射考官徐命善鄭昌順李敬懋參考官李東郁金爔沈晉賢洪樂貞
정조 11년 · 목
具戎服乘輿出賓陽門由靑陽門詣春塘臺降輿陞座試官以下行禮訖以宋郭進謝於賜第之日諭有司以進握兵十餘年使我無北願憂我視進豈減兒女耶仍命蓋以筒瓦爲表題予曰製述試官少退待捧券入侍仍命開講講訖又命試射敎曰武臣堂上堂下應射數多矩規則以柳葉箭三巡片箭一巡騎篘一次爲之以四分準十五矢未滿四分勿論射訖予曰應射入格人使卽頒賞施賞訖乘輿由靑陽門入賓陽門還內
정조 11년 · 목
判府事金熤啓言俄見泮儒應製賦券之體怪見拔者士習極駭今此賦券卽一戲劇之文御覽試券事體嚴重曷敢以此等文字肆然投呈耶施以重罰以懲其習有不可已也至於騈儷之文其體與賦相似豈有儷文之如此者耶文體益訛士習益壞分付賢關誨飭中外多士俾令無蹈舊習庶或有補於矯正之道矣同成均徐有隣啓言臣亦見而駭異矣毋論表賦文體之違越程式者先從現發施以儒罰以警諸生恐合事宜矣敎以誠如卿言賦作之去之於字大是駭眼功令之文自有體式焉敢妄自擺脫乎然原券旣命去其秘封輪示多士俾勿更或循襲今不必摘發施罰此後此等體作一切嚴禁冒禁者令泮堂嚴加糾正賦作姑毋論表作之似此體格亦不可不禁章甫之外朝士往往有耽着此格者日前揭題示意蓋欲矯非一體申飭期有實效也
정조 11년 · 목
承旨李時秀以別雲劍李邦一有實▣不得入來啓敎以別雲劍代李柱國爲之兼帶總管許遞令該曹口傳差出待下批牌招
정조 11년 · 목
承旨李時秀啓言今日武所考官李敬懋不爲入參事體未安請推考從之
정조 11년 · 강
汰拿判校金喜璘贊儀洪昌源宣傳官鄭宅休
정조 11년 · 목
承旨沈豊之啓言親臨講試何等嚴重而承文院官員初不擧行致使專經文臣及製述文臣未及待令贊儀則往呼笏記不得與試官同時行禮事極駭然當該承文院官員及贊儀所當重勘而本院請推外無他罰何以爲之敎以竝汰去拿問處之也兵曹判書鄭昌順啓言宣傳官鄭宅休因廳規相爭自書不字而出去云極爲可駭爲先汰去請令該府拿問處之從之
정조 11년 · 강
命當該司謁令攸司科治
정조 11년 · 강
命院隸趙景得照律嚴勘
정조 11년 · 목
政院啓言本院引陪趙景得與別監李壽百無端起鬧終至敺打云故査實則景得無辭發明以院屬毆打掖隸事未前有不可尋常處之請移送法司照律嚴勘
정조 11년 · 강
御熙政堂行晝講仍召見應製儒生知事徐有隣特進官吳載純承旨朴天衡玉堂魚用謙李百享假注書趙台榮記事官李宗烈承膺祚宗臣西春君燁武臣柳鎭恒
정조 11년 · 목
講大學○予命幼學宋知濂曰爾表多效宋祥濂之表體事涉怪駭此後毋效此體格也又命趙冕鎭曰爾是誰子冕鎭曰時夏之子矣予曰爾有兄弟乎冕鎭曰同生共七兄弟而臣則第二子矣予曰爾父雖是幼學可謂好八字矣爾是誰壻乎冕鎭曰校理臣李百亨之壻矣又命姜應一曰爾是誰族乎應一曰故相臣碩期之孫矣予曰昨年蒙治墳之恩乎應一曰果蒙天恩矣祖死後七十年還復官爵又七十年得蒙治墳之恩矣予曰爾父生在耶應一曰尙今生在矣予曰爾祖事誠異矣
정조 11년 · 강
兵曹判書鄭昌順疏辭本兵之任賜例批
정조 11년 · 강
刑曹參判洪檢執義洪聖淵等上疏請寢柳女同配一處之命竝賜批
정조 11년 · 목
洪檢疏略曰緣坐罪人秉顯妻柳女昨日擊錚而伏見兩度批旨則有卽其地定配之命又以同配一處爲敎竊不勝憂慨之至若使其妻同配同居便成家室寧有是也乞寢成命俾嚴隄防○聖淵疏略曰罪人秉顯妻以同配一處爲敎臣不能無慨於大聖人處分也若使劇賊夫妻同配則是豈無俾易種之義哉乃是國典所無也有司之亟請反汗固其職分當然而尙靳批旨臣不勝訝惑之至亟下允從之批竝批以勿煩
정조 11년 · 강
命試射入格人給祿朔試射居首施賞
정조 11년 · 목
敎曰武臣堂上試射近來罕有而今番巡數不準式入格之人員數少云無論分數多寡今番則準五十元窠給祿以示獎勸之意又敎曰武臣堂上朔試射居首人依文臣製述例以馬帖施賞捧傳旨
정조 11년 · 목
因普光寺僧書啓敎以本寺卽駐蹕之地旣令承宣召問弊瘼各米三斗木一疋題給事分付賑廳
정조 11년 · 강
命唐天瑞單付樞銜
정조 11년 · 목
因兵曹安山幼學唐顯彬上言置之啓稟敎以今日政單付樞銜仍令吏曹追榮下批後樞銜減下
정조 11년 · 강
命泗川縣監今日政差出
정조 11년 · 목
因沈能寬囚單子敎以不必遲待照律改差其代今日政差出
정조 11년 · 강
有政吏曹判書吳載純兵曹判書鄭昌順進
정조 11년 · 목
敎曰政官牌招開政經筵中未肅拜有病故人員竝許遞今日政差出又敎曰兵判辭疏旣承批且有政命兵曹判書鄭昌順牌招參政又敎曰康津縣監陞遷之代令該曹今日政各別擇差秋務方殷待下批與未下直守令從速辭朝又因兵批政官書啓敎以受由堂上許遞今日政差出○以鄭民始李文源爲知經筵洪良浩金文渟爲同經筵姜世晃爲都總管尹師國爲同知金樂祐爲泗川縣監成種仁爲康津縣監
정조 11년 · 강
許施湖南兩麥折半加分之請
정조 11년 · 목
全羅監司沈願之以兩麥留庫中限折半加分令廟堂稟旨馳啓敎以依狀請施行事回諭
정조 11년 · 강
命時囚皆令今日內草記照律
정조 11년 · 강
命學正玄杞前校理尹羽烈禁推及宣傳官李永喆汰去竝分揀
정조 11년 · 목
因玄杞羽烈囚單子敎以分揀放送又敎曰不過申飭生疏所致前宣傳官李永喆汰去分揀望筒置之
정조 11년 · 강
秋曹以院隸趙景得杖一百新溪縣定配押送啓
정조 11년 · 강
召見承旨及下直守令于誠正閣承旨南鶴聞鳳山郡守李鼎揆光州牧使金履基康津縣監成禮仁全義縣監洪徹河泗川縣監金樂祐
정조 11년 · 목
敎曰下直守令留待謝恩守令仍爲下直予命鼎揆曰嶺人近未爲名邑每庸嗟惜今番特除意亦有在下去善爲也仍命種仁曰爾病差可乎種仁曰今則少愈矣予曰康津之難治予亦稔知且有許多島嶼惕念爲之也又命徽河等曰下去各別善爲也
정조 11년 · 강
召見應製比較儒生及承旨趙衍德于重熙堂
정조 11년 · 목
予曰承旨呼儒生姓名檢書官以次頒賞也予曰楊州高陽老人成册卽爲修入事分付畿營畿伯如已出巡分付楊高守令處明日內必爲來納事分付
정조 11년 · 목
敎曰不過體例前判書李坤敍用
정조 11년 · 강
勘放時囚韓昌麗
정조 11년 · 목
義禁府以出身韓昌麗拿囚啓敎以移送該廳重棍勘放也
정조 11년 · 강
命時囚李熻卽其地徒配
정조 11년 · 목
義禁府啓言時囚罪人李熻杖一百收贖告身追奪請放送允之敎以此與年前河東事有異境內囂說不能禁斷此已萬萬駭然況作姻之間聲聞必不邁邁則事旣發覺之後邑倅之罪實不等閑其在懲勵之道不可只施奪告之典卽其地方徒配也
정조 11년 · 강
義禁府以李熻堤川縣徒三年定配押送啓
정조 11년 · 강
大司諫洪秀輔上疏請李熻竄配禁堂譴罷賜批
정조 11년 · 목
疏略曰臣之素患痰症挾感倍劇陳力詣臺斷無其望乞遞臣職噫東喆等六賊王府孥籍之請又未蒙允至於結案輸款者徑斃物故酌配特放者俱屬寬典念之及此豈不寒心者仗願梟示諸凶孥籍之典亟降允兪徑斃已酌放者更加嚴覈竝施邦刑仗聞時囚李熻本地方徒配之命竊不勝憂慨之至熻之莅任數歲與喆翼連姻諸賊之醞釀凶計不得登時詗捕其罪不但止於溺職而畢竟徧配出自特敎輿情之駭惑爲如何哉臣謂亟收李熻徒配之命仍施邊遠竄配之典至於議讞之地當初告身之律太輕不可無警當該禁堂施以譴罷之典批以勿煩李熻事遠配則過矣禁堂事難免議律不番依施卿其勿辭行公
정조 11년 · 강
命楊高老人食物與官敎分給後草記
정조 11년 · 목
敎曰楊高老人加資事成命已有日而謂以考籍尙無報來該邑事太遲緩聞承傳言方伯在巡路因飭敎成册直報於該曹云老人事不可踰日政官牌招開政今日內下批仍令兩邑倅待開門馳還本邑一一分給七十人食物成册亦因發巡不得修啓云亦令直報戶曹別單書入一邊知委該邑須卽分給後與八十人官敎分給形止報來後自吏戶曹草記以示朝家尊年之意
정조 11년 · 강
命前縣監姜命達隨窠復職
정조 11년 · 목
敎曰今番因泮製入格聞儒生姜應一是故相姜碩基之孫云而且聞其父命達尙在云昨年秋因愍懷墓工役故相家請墳山之在墓底而樹木之盤根於塋域者幷令芟除仍許設祭故相沒後七十年而復官爵又七十年而治墳山事可謂不偶然伊時未知奉祀人有無尙稽收用前縣監姜命達令該曹隨窠復職調用
정조 11년 · 목
因臺諫有闕政事取稟敎以當日爲之在外及未肅拜總管許遞幷令今日政差出
정조 11년 · 목
以李思祚爲執義李坤爲都總管
정조 11년 · 강
命開城巡令手朴固致特爲直赴殿試
정조 11년 · 목
因開城留守閔鍾顯以巡令手朴固致鳥銃三中別單敎以此與京營門有異在本營係是稀罕之擧後不必援例今番則特爲直赴殿試砲放應試比入格太不相當砲技之不如京營門可以知之本府素稱雄府則管下軍卒在所精鍊此後各別勸課事回諭
정조 11년 · 강
命守宰之俵災別關嚴飭
정조 11년 · 목
因忠淸監司李命植農形狀啓敎以卿於營邑事踐歷旣淺初當重寄必須加倍用力於他藩可使今年俵稅庶免白徵觀此狀辭行部伊始果於到處面言未到處關飭將無不實之慮乎今此敷示出於先甲之令如是而一有不勤安用方伯爲哉自卿先置重典以信王言卿須惕念擧行以春初繡啓推之守宰之容乎於災結者比比有之其時則雖因區處之抑有近似但依本律處斷而至於今年夏秋雨澤過處太過此壃爾界登歉各殊如不目擊足踏躬審形止則吏安得不售奸民必無蒙惠稍俟俵災之了勘先從治邑分邊繡衣以考其勤慢至於守宰之俵餘容手者是故犯之故犯若知有朝廷寧或乃爾如許守宰不可但以不法言本律照勘姑舍是先卽拿致王府斷以贓汚之律嚴訊取服此蓋刑期無刑之意也先將此意令廟堂別關嚴飭待秋成御史仍爲抄啓俵梲之難何年不然而今年爲最難豈特湖西一方爲然京畿兩南以此一體嚴飭
정조 11년 · 강
命幼學黃相采照法科治康秉圭上言置之
정조 11년 · 목
兵曹啓言鏡城幼學黃相采上言委折査實則其父澂河軍役已得頉免而本名猶未永割日後恐有更侵之患爲辭矣其父旣而頉給之後敢此猥屑上言勿施其罪令攸司請照法科治允之又啓言茂山前萬戶康秉圭上言詳問委折則白頭山下只有一烽燧一把守渠以曾經邊堡粗知防守之嚴重有此呼籲云矣而當初設置俱有商量則不可遽議增置請置之允之
정조 11년 · 강
御春塘臺行禁軍試射
정조 11년 · 목
具戎服來輿出賓陽門由靑陽門詣春塘臺降輿陞座予曰今日卽齋日小開門以下節次竝除之兵曹判書鄭昌順禁軍別將柳鎭恒行軍禮訖予曰昨年試射時告箭混襍多出五中事甚可駭今番各別申飭無得亂襍也昌順曰今此射發時有一禁軍發矢不中該旗手徑先擧旗事甚可駭卽令攸司査問嚴處宜矣予曰卿出去後査問草記也射放訖予曰入格人卽爲順賞也順賞訖來輿出靑陽門入賓陽門還內
정조 11년 · 강
命御製進書以使殿爲之
정조 11년 · 목
內閣啓言自丙申至乙巳御製六十卷繕寫告完進書吉日推擇則今二十九日爲吉云以此日臣等奉至殿庭進書敎以便殿庭爲之
정조 11년 · 강
命楊州高陽士庶人七十以上食物總戎廳留庫米貸下
정조 11년 · 목
戶曹啓言楊州高陽士庶人七十以上食物知委兩邑使之擧行矣卽接楊州牧使洪義榮牒報以爲本邑留庫穀大米不過數石末由推移云高陽郡守李素牒報以爲本邑留庫穀大米不過十餘石云矣莫重惠澤恐不可稽滯總戎廳留庫條中大米限三百二十三石今姑貸下待秋成報償似合事宜以此分付請趁卽擧行允之
정조 11년 · 강
命李言昌朴師儼分輕重決處
정조 11년 · 목
黃海監司金恩穆以李言昌朴師儼爲先嚴囚以待處分馳啓敎以觀此狀辭李言昌等呈單辭語出於排軋朴師儼之對卞原情亦或成說要之自中相害之計也師儼疏擧旣云討逆則輔護二字固知其鄕闇所致言昌等起疑亦由於用意要之此事始因鄕中之失和終至藉重假托期欲轉徹而生事無論事實之如此如彼此非鄕戰而何懲治之道一方伯足矣豈煩朝家處分言昌師儼分別輕重嚴加痛繩卿其自斷決處各其狀頭外名下諸人竝卽放送此後更以此事登聞隨現告者當以誣逆論被告者當以不敬論不能禁斷之道伯地方官卽其地定配此意知悉擧行事回諭回諭祗受後星火擧行俾無滯囚之弊事一體回諭
정조 11년 · 강
命出身李厚重等照律科治
정조 11년 · 목
兵曹啓言一內禁軍出身李厚重監的官訓鍊院習讀金鼎九擧旗軍仁得一竝査問則其所供辭俱不成說不中之矢私自擧旗者跡涉符同意在弄奸出身李厚重監的官金鼎九擧旗軍仁得請竝令攸司照律科治允之
정조 11년 · 강
命鍾閣守直官卒參酌科罪
정조 11년 · 목
兵曹啓言鍾閣守直官朴寬德來告內有人潛入打鍾云故卽爲査實則義興居民金來守以所食還上無以備納有此打鍾云豈有如許變怪之事乎打鍾人金來守移法司考律定罪當該守直官朴寬德照法科治守直軍卒自臣曹嚴治計料而臣之不能檢飭不勝惶恐敎以嘗觀實錄考出始知製置本意置鍾凡三處一曰光化門卽今鮒魚橋鍾閣是也二曰樓街卽今鍾閣是也三曰鍾峴今則鍾雖不存只傳峴名而京鄕士民之有切至之冤者皆許撞此鍾鍾聲出典鍾者執奏故事卽然然民習不古踰濫日甚古制雖難遽議於今日而鍾廢之後閤門闕門設午鼓代疊鍾記昔先朝有撞午鼓者伊時處分之敎予亦仰聆今番撞鍾事其在愛禮之義不可以變常論雖欲考律似無可照者但以本事之不關於四件治之可也卿則別無引罪之端而守直官卒不謹則不謹卿其參酌科罪也
정조 11년 · 목
刑曹啓言擧旗軍仁得平安道朔州府定配押送李厚重金鼎九俱是出身竝移義禁府請處之允之
정조 11년 · 강
召見忠淸水使洪仁默于誠正閣
정조 11년 · 강
召見承旨沈豊之戶曹判書徐有隣濬川司堂上金履素于重熙堂
정조 11년 · 목
予命履素曰卿之身恙今得快差乎履素曰近得少愈矣予曰今日日氣淸朗矣有隣曰果爲淸溫而今日一提學家方設壽宴云矣予曰一提學爲親設宴耶
정조 11년 · 목
敎曰左承旨聞有實恙許遞前望單子入之待下批牌招察任
정조 11년 · 강
命一提學金鍾秀家食物輸送
정조 11년 · 목
敎曰今聞一提學家設壽宴云令該曹食物輸送以示尊年之意
정조 11년 · 강
校理魚用謙陳疏乞郡賜批許之
정조 11년 · 강
持平沈銖上疏請寢柳女一處同配之命賜批
정조 11년 · 목
疏略曰竄配罪人秉顯妻柳女有卽其地定配之命繼降一處同配之敎此實殿下過中之擧也同置一處則適中求見之願言念及此豈非大可憂懼哉伏願亟寢成命批以勿煩
정조 11년 · 강
命來初一日輪對爲之
정조 11년 · 목
因政院輪對啓稟有是命
정조 11년 · 강
命判府事趙璥祿俸更令輪送
정조 11년 · 목
戶曹以判府事趙璥祿俸又不領受啓敎以更令倉官輸送安心領受之意亦令曹郞往傳也
정조 11년 · 강
命擊錚罪人申炷懲治逐送
정조 11년 · 목
刑曹啓言擊錚罪人平山申炷卽爲放送事命下矣炷之父善地刑配可謂未勘之末勘而其子訟冤痛駭莫甚放送之命不敢擧行申炷自臣曹請照律嚴勘敎以觀於昨日該道狀辭平山府鄕戰之不息可知伊時申榮祖事非鄕戰而何依草記放送一款置之申炷輕先鳴冤之罪自本曹懲治逐送本鄕渠輩未悛舊習之前當放不放可宥不宥渠輩亦豈無避罪畏刑之心乎此在按道守土之臣隨處逆折之如何此意嚴飭道伯也
정조 11년 · 강
秋曹以打鍾人金守采康翎縣徒三年擊錚人吳召史海美縣竝定配押送啓
정조 11년 · 강
召見承旨洪仁浩于重熙堂
정조 11년 · 목
予曰注書出去明日進書節目入之事分付兵曹予曰北道碑文書寫官分排於誰某事問於禮曹使之錄入
정조 11년 · 강
召見承旨趙衍德戶曹判書徐有隣于重熙堂
정조 11년 · 목
予曰高陽楊州老人食物盡爲分給乎有隣曰高陽民盡爲分給楊州只二面分給其外他面皆輸送本牧矣予曰分給米數爲幾許耶有隣曰楊州二百七十餘石高陽五十餘石予曰本倉留爲幾何耶有隣曰一千五百餘石矣予曰明日進書時兵判入來乎衍德曰以堂箚請罷事不爲入來云矣予曰旣非本職所關則不必引義明日入來事分付
정조 11년 · 강
副司直姜游上疏請南陽等邑等城築䲧賜批
정조 11년 · 목
疏略曰朝家設置治海侯望軍蓋所以或當不虞之時以爲急報之計也向日虛驚時如使侯望軍急報於各其邑明其不然則可以鎭安人心仍以舊法申飭而京畿治海則特爲加設差以海邊之人責以侯望之任又用疑兵之術若當意外之變卽爲飛報上自朝廷下至州縣亦必預聞而早爲之計也雖或有不逞之輩必有自戢之效矣京畿兩南治海之地最可憂者南陽是已其次仁川富平也當西南之咽喉處都城之咫尺而無所障礙若築城於此以爲守城則雖桀黠之賊必不敢掠過此豈非桑土之急務乎南陽邑基之南岸山勢斗絕設城於此俯臨邑基則雖有過去之賊亦有交鋒遏勢之道營築於南岸宜矣至於仁川假平其爲要衝則不若南陽之最緊而與京城相距則比南陽尤近亦不可置之於相忘之域擇其要害處各設一小城以爲緩急防守之地宜矣都城三面連陸之地各處治海之所亦豈無不虞之慮此臣所以必欲致意於京畿海防也又以爲江上倉穀苟無防守之道而如當緩急之時則所謂齎盜糧者不幸近之矣臣意則不必區別各倉各邑頒祿外凡干需用先就江倉以多積內倉爲主至於平倉當初設置以備北漠軍餉而今爲外倉臣意則雖有更張之弊盡移城內至於各邑倉穀尤爲虛疏南之果川水原龍仁邑倉及西之高陽坡州北之楊州是也若盡數里皆設小塢當亂而分兵固守足爲制賊之術而水原則旣有禿山山城不必築䲧而移置倉穀於山城則列邑之築䲧者只爲五處矣今臣請築者城爲三䲧爲五而亦非欲一時竝築也但當隨時量力計以幾許年完築不爲萬世之計乎伏乞栽處焉批以有懷必陳予甚嘉之其中亦豈無採施之誤許令廟堂稟處
정조 11년 · 강
副校理金履翼修撰趙鎭宅聯箚請經筵諸臣譴罷賜批
정조 11년 · 목
箚略曰開講之命因經筵諸臣之請牌遽有停止之敎臣等相顧悵失繼以慨惜也法講體例嚴重凡在經筵之職者固當▣蹶趋承而其情病如何雖來可知始緣請召終致停講事面之苟艱莫此爲甚請牌經筵諸臣竝施譴罷之典批以情與病之衆所共知者外依施
정조 11년 · 강
執義李思祚陳疏請收諸賊成命賜批
정조 11년 · 목
疏略曰今番六賊之卽地施律餘孼之減死散配雖由於大德竝生之義烏得免邦憲之失臣謂收孥之典同情之律更令王府依法處斷至於逆孥特配之命適足爲中其願後弊難防該倅卽配之典至恕其蒙不察之罪則常憲有乖伏願亟收成命批以勿煩
정조 11년 · 강
正言趙星逵上疏辭職仍請秉顯妻同配亟賜反汗賜批
정조 11년 · 목
疏略曰臣素抱貞疾連事違傲伏乞諒臣情勢亟鐫臣職焉第於近日處分不能無訝惑於心者噫秉顯之妻乃劇賊應坐之類過加寬貸不嚴隄防又況同配一處許其室家之樂使兇逆易種法綱陵夷豈非大可慮也哉伏願亟從有司反汗之請批以勿煩爾其勿辭察職
정조 11년 · 강
命江界蘇弊講究稟處
정조 11년 · 목
敎曰江界倅疏批旣有別般蘇弊之敎另加講究明日次對時稟處事令廟堂知悉
정조 11년 · 강
命北道碑役新道伯監董御製自內閣齎去印本道內守令陪奉上送
정조 11년 · 목
敎曰北道碑役待新道伯到任卽爲始後凡係除弊之方道臣知悉使宜擧行畢役後依他道例監董道伯守令以下竝別單狀聞御製不必別爲下送新伯旣兼閣臣明日下去時自內閣齎去而陪奉節次亦依月前順安栗園亭揭板御製御筆齎去例儀仗龍亭等節置之使之擔奉事分付完刻後各十本印上勿爲粧䌙道內秩高守令中陪奉上送因此思之栗園亭御筆印出後尙不上送亦以道內秩高守令中依前下敎陪奉上送此與草本有異所重仕焉兩道御筆印本上來時到城外後盛龍亭如儀陪進事令內閣該曹知悉仍令分付該道又敎曰慶興德源碑文旣令明日齎奉下去御製書下書寫官今日書出草圖書入啓明日使之齎去事分付書寫官中前北伯不必待上來書進以草本齎去到界前道內守令中定差員先爲下送交龜前使之書寫事一體分付
정조 11년 · 목
禮曹啓言江城君文益漸丹城道川書院復額卽爲擧行事判下矣祭文則令藝文館撰出額號則旣是復額仍舊號請以道川書院書寫宣額允之
정조 11년 · 강
命判府事趙璥未受錄俸今日內傳致
정조 11년 · 목
戶曹以祿俸不敢冒受啓敎以更令郞官進去以安心領受之意傳諭近聞尙住城外近地獨於月俸如是辭遊可乎未受祿俸今日內傳致事卽爲分付倉官處
정조 11년 · 목
敎曰疾難離捨長暇許令率往調治原任待敎李崑秀給由事內閣知悉
정조 11년 · 강
以曺允大爲承旨前望也
정조 11년 · 강
以鄭一祥爲判義禁李坤爲知義禁洪檢金文淳爲同義禁尋遞檢文淳
정조 11년 · 목
敎曰滯囚可悶禁府堂上前望單子入之待下批牌招開坐捧供仍令今日內草記議處照律因一祥等牌招啓請允之敎以同義禁洪檢金文淳許遞政官待明朝牌招開政
정조 11년 · 강
命知經筵洪良浩李文源同經進鄭昌順金文淳越俸一等
정조 11년 · 목
敎曰雖未知情病之如何寧有如許事體當該經筵越俸一等
정조 11년 · 강
重推掌令吳著權枰持平吳彥敎獻納李庚運正言金孝直黃海監司金思穆
정조 11년 · 목
因吳著等牌不進啓稟敎以臺諫違牌亦有事體道理次對則俱不進傳啓則無瑞停啓此自有臺閣以來所未有之事行公臺諫一竝爲先從重推考此傳旨勿施更爲牌招又因黃海監司金思穆以李言昌朴師儼照律定配其外諸人竝放送狀啓敎以李言昌之杖與刑間不下一杖徑先發配卿何畏約若此而何以懲頑而毖後卿則從重推考事回諭
정조 11년 · 강
秋曹以擊錚人吳召史新溪縣定配押送啓
정조 11년 · 강
王大妃殿進御人蔘粟未飮命今姑停止人蔘一錢五分重香砂六君子湯調竹瀝五匙薑汁半匙自今日三貼煎入榻敎也
정조 11년 · 강
御熙政堂受內閣進書仍行次對原任提學李福源兪彥鎬提學金鍾秀檢校提學吳載純提學李性源原任直提學朴祐源直提學李秉模原任直閣金憙檢校直閣徐鼎修原任直閣鄭東浚檢校直閣鄭大容待敎尹行任